題蒙泉
作者：俞汝尚
朝代：宋

paragraphs: 幽人斸寒泉，井甃名日蒙。
井貴德不改，蒙以養爲功。
非徒玩清冷，潤液幽芳叢。
說築傅巖下，伊耕莘野中。
靜守一夫事，勤政王道隆。
孔孟不得志，日月經高穹。
休哉聖賢心，養私而用公。
宇宙間生民，草木與昆蟲。
仁漸而穠郁，義慘而龐洪。
泓泓此中泉，與物資天功。
勿謂短綆淺，海底淵源通。
勿謂一勺輕，洗滌人心空。
近林鬰青蒼，遠澗與沖融。
往往中間雲，霶霈起天風。
汲引即所利，孰遣榛莽豐。
有道無得喪，孰患番險濛。
君子修諸業，慮初而圖終。
爲君賦此詩，勿厭吾道窮。